Die Bodhisattva van Medeleye, bontkleur lanterns en ‘n gevoel van vrede | Boer in Ballingskap
Die Bodhisattva van Medeleye, bontkleur lanterns en ‘n gevoel van vrede
tags: Tempels, Uiryeong, Yongguksa
Die redelik onbekende tempel, Yongguksa, het ek ontdek net buite my tuisdorp, aan die voet van Berg Byeokhwa. Die geplaveide kronkelende wandelpad na die tempel, is sekerlik die interessantste aspek van hierdie tempel. Die wandelpad word aan beide kante bewaak deur ‘n ry van 333 enerslykende Avalokitasvara standbeelde wat soms skoon uit plekke uit lyk teen die agtergrond van die wilde, bruin winterbosse. Avalokitesvara is die Bodhisattva van Medelye en word in die Koreaanse Mahayana tradisie van Boeddhisme beskou as een van die belangrikste Bhodhisattvas. As jy dus so deur die beelde van beton en goud stap, voel dit soms of hulle oë en hulle vriendelike, saggepunte glimlagte jou met empatie volg.
Voor die ingang na die tempel, is daar ‘n mooi bewaarde pagoda en stupa, wat albei die plekke aandui waar die oorspronklike Bocheon tempel honderde jare terug gestaan het, toe Korea deur die Goryeo (918-1392) konings regeer is. Die pagoda spesifiek is baie gebou in die Silla-koninkryk (57vC – 935nC) idioom – ‘n styl wat deur die Goryeo heersers voortgesit is.
Die tempelmuur is buite kleurvol versier deur afbeeldings van die 12 diere van die Oosterse Diereriem. En wanneer mens deur die hek, met die trappe opgaan om die tempelgronde te betree, word jy begroet deur ‘n pragtige kleurespel van tradisionele Boeddhistiese lanterns wat tussen die tempelgeboue hang. Dit was ‘n gryserige, koue, bewolkte dag, maar die bont lanterns het sommer lewe gegee aan die tempel. Oral hang hierdie papierlanterns en stimuleer die visuele. Die verskillende tempelgeboue, is soortgelyk aan ander Koreaanse tempelkomplekse met die pragtige kleure van blou, rooi, groen en geel, waaraan ek al gewoond geraak het.
By die klein tempelwinkeltjie bied die man vir my vriendelik ‘n koppie groen tee aan en wys my dat ek naby die verwarm moet staan. Ek dink nie hier kom veel vreemde besoekers nie. Ek gesels ‘n paar woorde, diep gedelf uit my beperkte Koreaanse woordeskat. Hulle het ‘n goeie versameling wierook en uiteindelik kan ek weer ‘n slag kwaliteit wierook koop vir my woonstel.
Ek gooi een laaste blik na die see van lanterns en kies dan weer koers teerpad toe – daar waar die taxi my weer sal optel. Ek trek ‘n diep teug asem in, beleef die grys en hemelruim en koue oral om my…maar voel tog vreemd warm en vol vrede.
← Daar was van die begin af net een span
‘n Seisoen van Hoop →
13 Kommentaar leave one →
April 6, 2011 5:55 vm
Sure is colorful.
April 6, 2011 4:14 nm
Dit was nou interessant en mooi geskryf!
En daai lanterns! Mooi-mooi!
Gooi vir my een in die kuberruim asb?
April 7, 2011 10:47 nm
Hoe en waar in die kuberruim moet ek dit vir jou gooi?
April 9, 2011 3:07 vm
awwwww! die lanterns is te mooi! 😛 Boer gooi net, ons sal vang!
April 10, 2011 4:21 nm
April 10, 2011 7:19 nm
Het jy gegooi? Ek verbeel my ek sien iets pienks op die horison!!!!!
Koekie Achenbach permalink
April 10, 2011 10:25 nm
Ogh. Dis so verruklik en erg vreemd die als mar ek like daai lanterns ook hulle lyk erg lig
April 11, 2011 12:37 vm
Baie mooi. Uit ‘n ander wêreld. Mag hulle wel die Een wat Ware Medelye het, ontmoet!
Dankie boerinballingskap dat jy vir ons al die mooi dinge wat ons dalk nooit sal sien nie, kom wys.
April 12, 2011 11:14 nm
Wat ‘n wonderlike ontdekking, sommer so op jou agterstoep!
April 14, 2011 12:45 vm
Dankie, Boertjie, vir die mooi beskrywing. So loop die hele mensdom met daardie versugting na vrede en hoop in sy binneste. Mag hierdie mense ook die ware Hoop, Vrede en Medelye ontdek. Mooi loop op al jou ontdekkingstogte!
April 14, 2011 7:04 nm
Dankie, Lou-Lou! Goed om jou weer hier te sien. 🙂
April 28, 2011 11:38 nm
Gits, alles lyk so ordelik en mooi daar. Jy is bevoorreg om in ‘n plek te kan woon met so baie geskiedenis en kultuur op jou voorstoep.
Mei 2, 2011 8:10 nm
Jy’t gelyk…ek is inderdaad bevoorreg.
Skisofrenie, versiersuiker, subjektiwiteit en my sabbatsreis na die Suidland
Oor Geloftedag en Amerikaanse skynheiligheid